als_Latn dik_Latn sag_Latn
Përjashtimi i deputetit Tom Doshi nga Partia Socialiste mesditën e të hënës ka gjetur përkrahjen e fortë të Shteteve të Bashkuara të Amerikës dhe të Bashkimit Evropian. Përmes një gjuhe të drejtpërdrejtë, në një komunikatë për mediat, Ambasada Amerikane në Tiranë njofton se të gjithë personat të cilët dyshohet se janë të përfshirë në veprimtari kriminale duhet të largohen nga partitë politike. Ambasada i drejtohet prokurorit të përgjithshëm për të hetuar ngjarjen në fjalë.
“Shtetet e Bashkuara mirëpresin vendimin e Partisë Socialiste të Shqipërisë për të përjashtuar Z. Tom Doshi, i cili pretendohet se është përfshirë në veprimtari kriminale. Shtetet e Bashkuara e marrin seriozisht kanosjen e krimit dhe korrupsionit ndaj shoqërive të lira dhe demokratike. Nxisim të gjitha partitë politike në Shqipëri të largojnë individët e përfshirë në veprimtari kriminale apo korruptive. Mbështesim me forcë punën e kuvendit për të hartuar legjislacion në përputhje me Rezolutën e 24 dhjetorit 2014. Më tej, i bëjmë thirrje Prokurorit të Përgjithshëm të Shqipërisë të hetojë dhe ndjekë penalisht kriminelë dhe zyrtarë të korruptuar në të gjitha nivelet”.
Qëndrim pro qeverisë ka mbajtur dhe delegacioni i BE-së në Shqipëri. Ata vënë theksin në luftën ndaj personave të inkriminuar në politike por dhe të fenomeneve të korrupsionit dhe krimit të organizuar.
“BE-ja mbështet hapat që nevojitet të ndërmerren për një zbatim të plotë të marrëveshjes mes partive qeverisëse dhe opozitare në Parlamentin e Shqipërisë, përfshi çështjen e individëve me rekorde kriminale të cilët mbajnë pozicione publike. BE-ja i jep rëndësinë më të lartë zbatimit të ligjit dhe zbatimit të plotë të shtetit ligjor, përfshi luftën kundër korrupsionit dhe krimit te organizuar, qe jane përparësi kyçe për Shqipërinë”.
Prej kohësh Bashkimi Evropian inkurajon klasën politike në Shqipëri që të ndërmarrë masat për dekriminalizimin e Kuvendit.
als_Latn als_Latn als_Latn als_Latn als_Latn